text:
Eg sat, sum so mangan áður, á ein ‘talkara’ á internetinum, ein vinkona mín í Texas hevði e-mailað og sagt at hon vildi tosa við meg. Eg havi ongantíð hitt hana, ja, faktiskt havi eg ongantíð tosa við hana. Altso ikki munnliga.
Eg hitti hana eina ferð á einum øðrum ‘talkara’, vit tosaðu eina løtu, ella rættari vit skrivaðu eina løtu, og skiftu so um e-mail bústaðir, síðan hava vit e-mailað regluliga til hvønn annan, onkuntíð møtast vit á onkrum ‘talkara’, men tað er sjáldan, eftirsum tíðarmunurin er átta tímar.
Tað er nokkso stuttligt at hugsa sær at tú kann sita í Keypmannahavn klokkan 17.00 og skriva til eina gentu í Texas og hon fær brævið nøkur sekund eftir, men hjá henni er klokkan bert 9.00.
Hon hevði biðið, meg møtt sær, tí hon hevði fingið ein nýggjan sjeik, hon vildi gjarna fortelja, um hvussu tað gekst og vildi tí tosa ‘andlit til andlit’ á einum talkara. Fyri tey, sum ikki vita hvat ein ‘talkari’ er, so er tað eitt stað á internetinum, har tú kann hitta fólk og samrøða við tey í skrivligum formi.
Eg havi eftir hondini hitt nógv fólk har, t.d. hitti eg tvær amerikanskar gentur, ið kallaðu seg Sphere & Cube. Tær bjóðaðu mær cyber-sex, men eg hevði ikki tíð og endaði tí við at fornerma tær.
Eg hitti tær aftur seinni, men tá bóðu tær meg, sleppa mær har, sum pipari grør, ella skuldu tær koma eftir mær. Cyber-sex er annars nógv uppi í tíðini, á teimum flestu talkararunum kanst tú gera tær eitt privat rúm, ið tú kann læsa og ósæddur tosa fúlt við onkran eina løtu. Ymsar eru lystirnar, men tað er íhvørtfall bíligari enn telefonsex.
Á einum triðjum ‘talkara’, hitti eg eina ferð ein mann, sum æt Jeff. Hann royndi at berjast móti tí, hann kallaði tíðindarflutnings monopolinum í USA, hann skipaði fyri fyrilestrum og filmsýningum av Chomsky filmum.
Norm Chomsky er ein tíðindamaður, ið hevur gjørt sendingar um hvussu tíðindaflutningurin í verðini er stýrdur av sterkum politiskum og fíggjarligum kreftum(nøkurlunda sum Dimmalætting og Sosialurin eru stýrd av Sambandsflokkum og Javnaðarflokkinum og Oyggjatíðindi av brøðrunum Klein).
Chomsky vil vera við, at tíðindamenn tilvitandi lata vera við at skriva um nøkur mál og hervið stiðja brot á mannarættindini.
Eg hitti Jeff, fyrstu ferð eg var innið á tí talkaranum, sum eitur the Globe, hetta er ein stórur talkari, við nógvum ymiskum rúmun. Eg kom inn í eitt rúm, har ein heilablástur andaliga víðgongdur Amerikanskur bygdamaður helt prædiku um fosturtøku, eg byrjaði sjálvandi at brúka meg, eg spilti hann og restina av USA út.
Tað er eitt av mínum yndis frítíðarítrivum. Men henda dagin gekk ikki so væl, áðrenn eg visti av, vóru øll uttan tveir menn, rýmd úr hesum rúminum, tað var Jeff og ein úr Australia, vit sótu so nakrar tímar og tosaðu um politik, eg lætst at vera eitt sindur reyðari, enn eg eri, so vit hugnaðu okkum óført.
Men fyri at venda aftur til vinkonu mína í Texas, so varð hon seinka, og eg sat tí eina løtu og bíðaði. Fyri at stytta mær stundir, tosaði eg við nøkur fólk. tá kom ein, ið kallaði seg Mags knappiliga inn í rúmið. Tá hon sá mítt navn og teldunavnið RUC.mac.08, spurdi hon, um eg var Niels Dam, ið las International Cultural Studies á RUC?
Hetta var ein vinkona mín av RUC sum var útveksla til Íslands, knappiliga sá eg hvussu ræðandi lítil verðin er vorðin. Nú brúki eg altíð dulnevnið á talkarum.


c: text/html

text:
22.600 ferðandi flugu við Atlantic Airways í mars í ár, og tað eru 8 prosent fleiri enn sama mánað í fjør, tá ið sólarmyrkingin fekk hópin av útlendskum ferðafólki at leita til Føroya.
Stóri vøksturin stavar serstakliga frá páskaferðslu og súlu-ferðaseðlum. Vøksturin í ferðafólkatalinum heldur fram. 22.600 ferðandi flugu á rutunetinum hjá Atlantic Airways í mars, og tað er 8 prosent fleiri ferðafólk, sammett við sama mánað í fjør. Sostatt vóru fleiri ferðafólk enn í mars í fjør, tá ið sólarmyrkingin fekk hópin av útlendskum ferðafólki at leita til Føroya.
Stóri vøksturin stavar serstakliga frá páskaferðslu og súlu-ferðaseðlum, ið skulu nýtast áðrenn 1. apríl í ár, tá súluskipanin fer í søguna. Fyrstu tríggjar mánaðirnar í ár flugu tilsamans 54.800 ferðafólk á rutunetinum hjá Atlantic Airways, og tað eru 13 prosent meira enn sama tíðarskeið í fjør, tá ið 48.300 ferðafólk flugu við føroyska flogfelagnum. Vinaliga Atlantic Airways

robotstxt: allowed

filter: keep


text:
25.09.2012
Skurðfjøllini standa fyri durum
Skinn
Væl hagreidd skinn eru ein rávøra og ikki burturkast. Tað er umráðandi fyri góðskuna av skinnum at tey kólna skjótast gjørligt uttan at skorna. Síðani kunnu tey leggjast upp í stakk og saltast dagin eftir.
Var móttøkan av skinnum á bingjuplássunum skipað øðrvísi, kundu skinnini helst komið til gagns og bingjuplássið kundi spart nakrar krónur fyri minni burturkast.
Tað eru helst fleiri virki, sum keypa skinn í ár, men eitt av teimum er Sp/f Oikos í Bø, sum hevur tikið ímóti skinnum síðani 2002. Teir koyra dagliga út til bøndur og ognarmenn eftir skinnum, meðan skurðurin er. Um áhugi var fyri tí, hevði felagið helst eisini koyrt út til bingjupláss. Nærri kunning á heimasíðuni http://www.oikos.fo/.
Brenning av skinnum økir útlátið av svávultvíiltu munandi og tað setir stór krøv til roykreinsingina.
Innvølur og aðrar leivdir
Innvølur er vátur og tungur og fer illa við bingjum og bilum. Men sum er, metir IRF tó, at tað er frægast at lata innvøl og aðrar leivdir frá skurðinum um heystið í vanligu bingjurnar til burturkast at brenna. Tó er umráðandi, at innvølur er í plastposum og at nøgdin verður býtt so væl sum gjørligt millum bingjurnar.
Nøgdin av vátum burturkasti við lágum brennivirði er stór, meðan skurðurin er. Tað ger, at brennivirðið á øllum burturkastinum verður so lágt, at tað kann verða neyðugt at hjálpa til við oljufýringum í ovninum fyri at fáa nøktandi brenning. Tað økir um kostnaðin at brenna.
Gott hevði verið, um tey sum starvast á bingjuplássunum, fingu hesa vegleiðingina at síggja.
Er okkurt at spyrja um ber altíð til at ringja til IRF.
Hagaleiti, 21. september 2012
Vinarliga
IRF


text:
Tjaldrið (lat. Haematopus ostralegus (Brünn); da. Strandskade) kemur á grækarismessu, verður altíð sagt. Men ikki kemur tað altíð sjálvan grækarismessudag1). Summi árini sæst tað nakrar dagar fyri; sjaldan man tað vera seinni. í hvussu er: grækarismessudag meta vit tjøldrini at vera her, og so væl eru tey fagnað, at hesin dagur fram um allar aðrar mishalgidagar er vorðin ein merkisdagur í árinum. Fá eru tey ár, at ikki onkur yrking verður gjørd um grækarismessu — tjøldur — várkenslur.
Fyrst síggjast bara nøkur fá saman, og tey gera lítið um seg, bert eini tvey »klipp« hoyrast nú og tá, meðan tey flúgva; tey eru ferðamóð. Men skjótt síggjast smáir flokkar bæði í bø og haga og í fjøruni, summi títt titandi, summi hoppandi á øðrum beini, og teirra glaða »klipp klipp klii« hoyrist árla og síðla. Hin ramligi snøgt avmarkaði svarti og hvíti liturin býður sær væl út, og tað álreyða nevið og teir korkareyðu føturnir eru gott prýði. Í haganum finna tey sær ormar og reyðmaðkar, í fjøruni fliður og sandmaðkar og mangt annað. Kemur tú á fjøru fram á eina hellu, sum tjøldur sita á, finnur tú stundum nógvar tómar fliðuskeljar. Flestu hava tær stórt skarð brotið úr røðini; men summar eru heilar, tær hava tey fingið leysar við at stumpa nevið knappliga at teimum. Øður taka tey eisini; men tá hevur tað hent, at øðan hevur tikið tjaldrið, klipt skeljarnar saman um nevið og hildið, til flóðin hevur køvt tað.
Um kvøldið sita tey í stórum flokkum — stundum 300 ella meir — kvirr í fjørusandinum, ella har sum stór vøtn eru niðast við vatnstrendurnar, og á hvørjum skeri og steini uttanfyri. Men út á vatn ella sjógv koma tey sera sjaldan, tó at tey væl kunna svimja nakrar hundrað metrar og eisini duga at kava.
Legst nú stórkavi á jørðina og brim í fjøruna, so ,hava tey tað ringt. Kuldan tola tey, men ikki hungurin. Har, sum minst kavi er, tyrpast tey tá saman í stórum flokki — um 1200 havi eg talt — og royna at vinna sær nakað. Men ov lítið munar; verður kavin leingi liggjandi, so hendir tað, at summi doyggja í raki.
Um mariumessu og úteftir eru nógvir flokkar í haganum, og mál teirra hoyrist allar vegir. Tað fyrsta, ið sær fólk nærkast, letur eitt lágmælt »vipp« til at boða hinum frá. Og mál teirra hevur so mong ymis ljóð, at tað er ikki gott hjá fólki at vita, hvat hvørt meinar. Eina mest hoyrist hlipp hlipp hlipp ella nøkur long hlii hlii, og stundum hesi bæði ljóðini saman hlipp hlipp hlii; so kann tað vera tant enn longur út til heli heli, sjaldnari hoyrist helip helip; tá ið tey fara at illskast, verður tað til eitt títtmælt hlipphlipphlü; og eru tey rættiliga ill, so láta tey kæru kæru. Í sólskini eru tey stundum so fró, at tey tríva í at syngja: tii liri lirri lirr ljóðar úr barkanum á teimum, meðan tey sita við víðopnum nevi. Blandast fleiri mál saman, kann ljóðið verða líkt songi frá óðinshanum. Tá ið næturnar eru ljósar, kunna tey hoyrast allar tíðir á samdøgrinum.
Út ímóti summarmála2) fara flokkarnir at minka. Tjøldrini eru farin at hugsa sær um reiður, og halda seg nú mest tvey og tvey saman. Stundum síggjast trý saman, men tá endar tað skjótt við tí, at tey tvey við hóttandi lótum og hvassmæltum »kæru« reka hitt triðja burtur.
Og nú verður stillari í haganum. Tjøldrini vilja ikki lata fólk ella fugl vita, hvar tey hava reiður, og eru tí fámælt og spakfør hesa tíðina; nærkast fólk teimum, renna tey tigandi burtur, heldur enn at fara á flog. Reiðrið gera tey allarflestu í eyri, nøkur fá í turrum svørði. Summi hava sama reiðrið í nógv ár, summi hava tvey reiður, sum tey nýta til skiftis annaðhvørt ár, summi sýnast at gera sær nýtt reiður á hvørjum ári. Skjótt er tað gjørt; ein grunn kulla við sløttum botni, tað er alt. Men vandin eru tey um tað, gamalt reiður verður altíð reinsað væl og virðiliga, og halda tey tað hava okkurt brek, so grava tey eitt nýtt. Tí síggjast ofta uttan um hitt rætta reiðrið nøkur tóm, summi eru frá árunum frammanundan, summi eru nýgrivin ella nýreinsað, men ikki hildin at vera nóg góð. Ikki vilja tey liggja bleytt, antin reiðrið er í eyri ella vølli, so leggja tey altíð smásteinar á botnin.
Gamalt er sagt, at tjaldur hevur fult reiður á krossmessu,3) men tað er bara fá ár. Vanliga verpingartíðin má heldur sigast at vera um gomlu krossmessu.4) Eggini eru bleikt morgrá við dimmum blettum, tí eru tey ring at fáa eyga á í eyrinum, og einki mætari í svørðinum, sum enn á ári er flekkutur av gomlum deyðagrasi.
Tjaldur verpur trý. Sjaldan verpa tey øll í tríggjar samfylgjandi dagar; oftast gera tey ein dag millum bæði tey fyrru, stundum millum bæði tey seinnu, og stundum tveir dagar ímillum. Ikki sjaldan verpa tey fýra; men tá fáa tey so illa vermt, at ofta doyr ein ungin í egginum.
Fólk sigur, at um tjaldur verður tikið, verpur tað aftur, men bara tvey; verða eisini tey tikin, orkar tað bara at verpa eitt, og síðan einki. Eg havi ongantíð havt hjarta til at royna, um hetta er beint, og skamm fái hvør, ið tað vil gera! Men eitt árið komu likkur og rændu øll tjaldursreiðrini her. Nógv vóru tey, sum ikki vurpu aftur; og í sama reiðrið varp einki. Í nøkur onnur reiður komu egg, tvey ella eitt, hendi seg trý. Men ikki so sjaldan verpa tjøldur tvey ella enntá bara eitt, um tey eru rænd.
Sjaldan sært tú tjaldur liggja á reiðrinum. Bøgan vermir fyri tað mesta. Steggin heldur seg nakað frá, onkurstaðni, sum sýnt er víða um. Tá ið fólk nærkast, gevur hann atlát — eitt heldur títt hvínandi hjib hjib hjib; sum vandin nærkast, verður tað títtari og snjallari — og bøgan, sum veit, at hennara svarta bak er sjónskt, skundar sær at renna av ella at flúgva av lágt fram við jørðini. Tjøldur, sum eru í nánd, hoyra hetta varskó, og eisini aðrir fuglar kenna tað væl, og vita, at nú er vandi á ferð; enntá kópur, sum liggur niðri á helluni og durvar, lyftir høvdið og skimast uttan um seg, tá ið tjaldrið varskógvar.
Frá tí at seinasta eggið er vorpið, til fyrsti ungin kemur út, ganga vanliga 27 dagar — stundum 26, stundum 28. Ofta, men ikki altíð, kemur fyrsta eggið, ið vorpið er, fyrst út. Ungarnir rýma skjótt úr reiðrinum, ofta sama dag, teir eru útkomnir. Summi tjøldur fylla nú reiðrið aftur við reinum eyri, so tey illa skiljast frá eyrlendinum, ið uttanum er, og kemur fólk fram at tí, láta tey ilskliga — tað sýnist, sum tey hava góðsku til búgv sítt og vilja verja tað frá at verða ørkymlað. Kvikir eru ungarnir til fóts, men tá ið fólk nærkast, liggja teir heilt stillir og eru tá ringir at fáa evga á. Omaná eru teir vakurt grásprøklutir við svørtum og morgulum strikum. Eisini tá ið, teir eru fjaðraðir, royna teir at fjala seg soleiðis, men tá ber ikki til, liturin er so sjónskur.
Tá ið teir eru floygdir, fara teir oman í fjøruna við hinum gomlu, sum teir væl kennast frá, av tí at nevið er dimmbrúnt har frammi, og beinini eru grálig. Antin teir við sínum enn ikki styrknaða nevi fáa ov lítið í fjøruni, ella at sjómaturin ikki gagnast teimum so væl — kemur langur skerpingur, so teir ikki orka at bora í hin sligna hógvin — so koma teir upp í rak, og verða stundum so ørmaktaðir, at summir orka ikki at flúgva, ja enntá kunna doyggja í máttloysi.
Aftur síggjast tjøldrini nú í stórum flokkum, men tey eru ikki so fró og mælsk sum um várið — skilnarstundin nærkast. Um miðjan september byrja tey at rýma, fyrst tey gomlu og síðan ungarnir, á mikkjalsmessu er bara eitt sløð av ungum eftir. Nøkur hendinga fá verða tó her allan veturin og tykjast at liva væl5). Í Íslandi eru tjøldrini bæði vetur og summar, hví munna tey tá rýma úr Føroyum?
Tjaldursungar, sum merktir vórðu í Føroyum, eru fingnir aftur í Frankaríki og Onglandi og Írlandi.
1) 12. mars. 2) 14. apríl. 3) 3. mai. 4) 15. mai — halvarðsøka. 5) Tí, at eg einki ár havi sæð tey, fyrr enn rúma tíð eftir at hini tjøldrini eru farin, giti eg, at tey eru íslendsk tjøldur, sum eru flutt til Føroyar.
Úr: Mikkjal á Ryggi: Fuglabókin, Dýralæra II. 1951.
Vaðfuglarnir hava langar og klænar føtur og eru berir langt niðan um fótliðin. Baktáin er lítil, á summum eingin. Flestallir duga at svimja, tó at teir gera næstan einki av tí. Summir hava eisini eitt eiti av fitjum. Allir eru teir flytifuglar.


text:
Ávirkan
Tórshavnar kommuna ynskir, at borgararnir mynda kommununa. Tú kanst ávirka leiðsluna í kommununi á fleiri hættir. Tann mest beinleiðis ávirkanin er at fara á val 4. hvørt ár og harvið vera við til at avgera, hvør stjórnar kommununi.
Millum valini kanst tú her á netsíðuni seta starvs- og embætisfólki spurningar og avgreiða hópin av málum beinleiðis. Hava tygum eitt gott hugskot, eina viðmerking ella ítøkiligan fyrispurning, eru tygum vælkomin at venda tygum til kommununa
.
Valrætt
Fyri at kunna atkvøða á kommunuvali skalt tú hava valrætt. Tú lýkur treytirnar fyri at fáa valkort, tá tú ert minst 18 ár og hevur fastan bústað í kommununi.
Ert tú á vallistanum, fært tú sendandi valkort til kommunuval, løgtingsval og fólkatingsval.


text:
- Eg arbeiði við rappi hvønn dag. Tað er sum eitt amboð, ið tú kanst taka við tær allastaðni, og so er tað eisini gott til at menna málførleikan við, sigur 14 ára gamli Marius Dam Christophersen av Argjum.
Hvussu vilt tú lýsa hip hop og rapp?
- Rap stendur fyri rhythm and poetry (rútma og yrkingarlist). Tað er at tosa afturvið rútmuni í tónleikinum. Tað byrjaði í Amerika í 1970-unum, tá ið jazz- og bluestónleikarar fóru at brúka spoken-word í tónleikinum hjá sær (spoken-word minnir eitt sindur um tað, sum Silvurdrongurin ger). Og síðan er tað blivið til sítt egna tónleikaslag. Í fjør var rapp tað best umtókta tónleikaslagið í heiminum. Áðrenn var tað rokk.
Hví rappa?
- Eg veit ikki, eg haldi bara, at tað ljóðar kul. Og so dámar mær væl tað, at tú kanst vera øðrvísi. Tú skalt ikki so mikið sum duga at syngja fyri at rappa. Tað snýr seg um orðini, og hvussu tey spæla saman við tónleiki. Og einki er skeivt ella rætt. Tað eru fólk, sum rappa so skjótt, at tú næstan ikki hoyrir, hvat tey siga. Har eru fólk, sum skrála, fólk, sum rappa sum klóvnar, komediu-rapp, mumble- rapp, sum er modernað rapp, har orðini ikki geva nakra meining. Tað á netinum. Har eru sterkar kenslur er eitt ógvuliga fjølbroytt tónleikaslag. upp á spæl, og tað kann eg brúka aftur Og alt er sett saman av rútmiskum í tónleikinum. Tekstirnir hjá mær eru tosi til tónleik.


text:
It was 31 years ago today/
Fyri einum ári síðani skrivaði eg eina grein um, at Carl Jóhan Jensen neyvan var øgiliga spentur, tá hann varð uppringdur í Bruxelles og gratuleraður í sambandi við, at hansara bók, Eg síggi teg betur í myrkri. Forspæl til ein gleðileik (2015) er føroyska uppskotið at fáa Bókmentavirðisløn Norðurlandaráðsins. Nú dagurin endiliga er upprunnin, tá norðurlandavirðislønirnar verða lætnar, er høvundurin um møguligt enn minni spentur, tí nú hevur norska blaðið Dagsavisen í úrtíð avdúkað, at tað verður svenski yrkjarin Katarina Frostenson, sum fær virðislønina og tær 350.000 krónurnar í kvøld.
Eingin er bilsin um, at Føroyar eru fyri ósigri aftur í ár, hetta er hóast alt 31. árið, at ein føroyskur rithøvundur ikki vinnur, tann seinasti føroyski vinnarin var Rói Patursson, ið sum kunnugt fekk virðislønina fyri yrkingasavnið "Líkasum". Tað nevnda vantandi bilsnið kemst væl at merkja ikki orsakað av vantandi dygd, tí dygdin er vanliga í lagi, tá vit innstilla føroyskar bøkur, og eg havi fleiri ferðir verið øgiliga spent fram móti virðislønarhandanini.
At spenningurin í ár hevur verið lakari, hevur altso einki við innstillaðu bókina at gera. Hon er kanska ikki heilt so tjúkk sum Ó og hon hevur ikki sama status sum akademisk lakmusroynd í heimliga dunnugarðinum, men Eg síggi teg betur í myrkri. Forspæl til ein gleðileik – er ein góð bók, ið bjóðar lesarum sínum av. Skaldsøgan er stuttlig í støðum, t.d. í byrjanini, tá tveir menn, sum ikki kunnu torga hvønn annan, møtast, men sum heild er talan um eina myrka, ófjálga søgu uttan brá av eydnu, kærleika, hugna, hita, gleði og vinarlagi. Høvuðspersónur er Benedikt Einarsson, íslendskt skald við áhuga fyri teirri siðbundnu, formføstu listini heldur enn kyknandi modernismuni við øllum hennara ómentaða villskapi. Tá bókin byrjar er hann staddur umborð á skipinum S/S Lyru á veg til Føroya. Hetta er ein veldug bók, ein stór, altjóða søga, ein ferð inn í myrkrið. Málið er óvanligt og ríkt, skaldsøgan er ómetaliga samansett við hópin av tilsipingum til annan skaldskap.
Eg spurdi einaferð ein vinmann mín, sum er listamaður, um Carnegie Art Award, sum var ein stór svensk virðisløn, ið varð latin norðurlendskum listafólkum, hvussu mann kundi vinna hesa virðislønina. Vinmaðurin svaraði kvikliga, at til tess kravdist, at mann vera svenskur. Hann gjørdi heilt vist ov nógv av, men ein sannroynd var tað helst, at tað hjálpti at koma úr Svøríki, ætlaði mann at fáa CAA, spurningurin er um nakað tað sama er galdandi fyri norðurlandavirðislønina, at tað hjálpir at vera úr teimum stóru norðurlendsku londunum, um mann ætlar at fáa virðislønina, og tað er kanska sjálvsagt; hesi londini eru júst størri við fleiri høvundum og við møguleikanum at innstilla tvær bøkur í part.
Bókmentavirðisløn Norðurlandaráðsins hevur síðani 1962 verið latin føgrum bókmentum, einum verki, eini skaldsøgu, sjónleiki, yrkingasavni, ritroyndarsavni ella stuttsøgusavni á høgum dygdarstigi, sum er skrivað á einum av norðurlendsku málunum. Endamálið við virðislønini er at økja áhugan fyri norðurlendskum bókmentum og at vaksa um áhugan fyri norðurlendska mentanarfelagsskapinum.
Fyri Føroyar er norðurlendska samstarvið sum heild sera gott. Eg havi í fleiri ár sitið í nevndini, sum innstillar føroyskar bøkur til virðislønina og eg má siga, at tað hevur verið ein fragd ár eftir ár at kunna innstilla bøkur úr okkara lítla máløki av høgari góðsku til virðislønina, ið síðan verða týddar til svenskt, norskt ella danskt, so at hini londini kunnu lesa við. Týddu bøkurnar verða síðani ummæltar og viðgjørdar í hinum norðurlondunum. Føroyingar fáa yvirhøvur sera nógv gott burtur úr norðurlendska samstarvinum og norðurlendsku stuðulsgrunnunum, nógv meira enn vit lata, tað hevði verið ógvuliga gott um vit kundi verið góðtikin sum land, so at vit kunnu rinda í felagskassan og vera fullgyldugir limir í norðurlendska samstarvinum.
Hvørki vónbrot um 31 rak ár ella um vantandi spenningin í kvøld kunnu oyðileggja gleðina um, at tað er ein góður lyrikari, sum hesa fær Bókmentavirðisløn Norðurlandaráðsins (um avdúkingin vísir seg at vera sonn). Seinastu mongu árini er virðislønin latin prosaverkum. Hetta er ikki fyrstu ferð, Katarina Frostenson er tilnevnd at fáa virðislønina. Hon er 63 ár og ein royndur yrkjari við 19 yrkingasøvnum á baki; tað fyrsta savnið “I mellan” kom út í 1978. Virðislønina fær hon fyri savnið “Sånger och formler”, sum kom út í fjør. Yrkingarnar eru ikki júst brávakrar, hugsi eg við mær sjálvari, tá eg siti og blaði í bókini millum allar tær mongu innstillaðu bøkurnar, mær dámdi væl “Flodtid” hjá sama yrkjara, men í nýggja savninum er okkurt, ið minnir um melankolskar náttúrulýsingar av óspennandi slag, tað er um veturin í ringum ljósi og við berum greinum. Men við eitt letur ein yrking seg upp fyri mær, tað loysir seg at lesa einaferð aftrat eitt sindur spakligari og uppdaga, at hetta er alt annað enn keðiligt. Í náttúrulýsingunum er eitt serligt tilfarsligt tilvit, ein gransking av tiverunnar grundtilfari, av ljósi og myrkri, av grasi og stjørnum og luft. Her er ein framúrskarandi yrking, sum eitur Morgondagar.
Morgondagar:
Imorgon kryper jag ut i en skog
och lägger mig vid ett träd, efter en stund
ringlad om det
Gnager en bit
bark smakar varmt
tänderna går genom poriga skikt
jag är närd
av luft
o motstånds
løshet
ord rinner ner
hela kroppen är om stammen snart
Jag är på min mark, ris och tall
Det kommer ett rå och ser ut
vi är de enda här
det heter ensamhet och är inte undergång
Lilla rå, stora blick, stå inte kvar, gå till gäntans ljus
jag äter stilla av det omkring
allas dröm, försvinna i ro
på barmarken
vittra, nära den verklighet
ordet är. Imorgon. I morgon n gn m


text:
Heilsuhjálparafelagið Føroya, Heilsurøktarafelagið og Felagið Føroyskir Sjúkrarøktarfrøðingar hava í felag sent skriv til Almannaverkið og Fíggjarmálaráðið har vit hava átalað gjørdu mannagongdina.
Kunningarskriv,
Í samband við verkfallið hjá Føroya Pedagogfelag hevur leiðslan í Almannaverkinum gjørt vegleiðing um, hvussu arbeiðið kann skipast. Hendan vegleiðing er ikki í tráð við sáttmálar ella galdandi reglur fyri arbeiði, sum er rakt av verkfalli.
Heilsuhjálparafelagið Føroya, Heilsurøktarafelagið og Felagið Føroyskir Sjúkrarøktarfrøðingar hava í felag sent skriv til Almannaverkið og Fíggjarmálaráðið har vit hava átalað gjørdu mannagongdina.
Tað er heilt greitt, at við hesari vegleiðing roynir Almannaverkið, óheimilað at umleggja arbeiðstíðirnar á stovnum radikalt við tí endamáli at fáa limir í øðrum feløgum, í hvussu er óbeinleiðis, at gera verkfalsrakt arbeiði.
Feløgini meta tí, at tað er neyðugt við einari vegleiðing til okkara limir, nú trýst verður lagt á teir fyri at átaka sær verkfalsrakt arbeiði.
Galdandi er; at møgulig nýggj vaktarætlan skal altíð gerast eftir reglunum í sáttmálunum hjá feløgunum. Tað merkir heilt einfalt, at arbeiðsgevari kann ikki leggja nýggja vaktarskipan í sambandi við verkfallið hjá Føroya Pedagogfelag.
Sáttmálaásetingar um umlagdir tímar kann ikki brúkast undir verkfallinum.
Fólk, sum ikki eru í verkfalli, skulu:
- gera tað sama arbeiðið undir verkfallinum, sum tey gjørdu undan verkfallinum
- møta upp til tær tíðir, sum galdandi vaktarskema ásetir
- átaka sær ongar nýggjar uppgávur
- átaka sær hvørki fleiri vaktir, umlagdar vaktir, meirarbeiði ella yvirtíðararbeiði.
Orkan og ágrýtnið til at krevja undantøk frá Føroya Pedagogfelag og broytingar í arbeiðstíðum hjá okkara limum hevði verið betri brúkt, um tað varð brúkt til tað, sum veruliga kann loysa allar trupulleikar: At tingast við Føroya Pedagogfelag um nýggjan sáttmála.


text:
Í skýming á trøðni, eg hómi á lónni,
har dandar eitt æðupar.
Fuglurin letur, sólin hon setur
meg minnist her alt, sum var.
Ein farri av farnari fornari tíð
tað kennist sum alt gongur aftur.
Kellingará tutlar fossinum frá.
Meðan sólin sær søkir hav.
Skýmingaskuggar, – ei hómast gluggar
meg frøðir eitt farvuspæl
Røðin av tindum, í skiftandi myndum
ein sjón, sum mær hóvar væl.
Hvør túgva, hvør lág, hvørt grógvandi strá
úr øllum nú minni tala.
Titandi fet, – eg kenni hvørt vet.
Meðan sólin sær søkir hav.
Ritubergsskarið – ein syngjandi varði
títt margfaldafuglasjóð.
Letur ein spógvi, svarar ein kjógvi
hoyr láin sítt eyðkenda ljóð.
Men uppi í dimminum hómi eg enn,
seg mýr’snýpan stoytir á høvdið
alt hetta spæl, meg minnist so væl.
Meðan sólin sær søkir hav.
Kempur so seigar, løgdu inn teigar
úr haga til grønkandi bø.
Harðvunnar hendur – garðurin stendur
Við klípum frá hæddum í støð.
Her stóðu teir kropnir við haka í hond.
teir saksaðu, veltu og gróvu.
Treiskir teri bygdu á kroppinum land.
Meðan sólin sær søkir hav.
Smábarnaføtur – í traðkaðar gøtu
so skjótt skifti ættarlið.
Piltur til abba, flytast av stabba
brátt næsti stóð undir lið
Skjótt tíðin her rann, á øllum hon vann.
Bert fossurin kvøður í elli
hann stóð jú har – sá eldast hvørt par.
Meðan sólin sær søkir hav.


text:
Jólatiltak 2015
Mánakvøldið 30. november 2015 kl. 19.30 skipaði nevndin hjá SÁL fyri einum spennandi fakligum og sosialum tiltaki fyri limum okkara. Vanliga hava vit eitt sosialt og eitt fakligt tiltak hvørt semester, men hesuferð valdu vit at leggja hesi bæði saman til eitt kvøld. Hetta eydnaðist sera væl, og vit hava tí avgjørt, at hetta nokk verður tann mátin, vit framyvir fara at skipa hetta slagi av tiltøkum.
Hetta kvøldið høvdu vit fingið Albertu McLeod Jacobsen at koma og fortelja um sín gerandisdag. Hon er í gongd við at útbúgva seg til Specialpsykolog innan Barna- og ungdómspsykiatriina hjá Region Hovedstaden. Hetta merkir, at hon skiftir ímillum ymsar barna- og ungdómspsykiatriskar deildir, har hon skal hava fokus á ymiskum økjum innan psykiatriina. Hon fortaldi um sín spennandi gerandisdag og um specialistútbúgvingina sum heild.
Vit nærkaðust jólum, og tí borðreiddu vit sjálvandi við gløgg og holukøkum aftaná uppleggið hjá Albertu. Vit sótu leingi og prátaðu og settu Albertu spurningar um specialistútbúgvingina og hennara erfaring við at koma út á arbeiðsmarknaðin sum nýútbúgvin sálarfrøðingur. Hetta við at koma út á arbeiðsmarknaðin fyllir nógv hjá okkum sálarfrøðilesandi, og tí kann tað vera áhugavert at hoyra søgurnar hjá ymiskum sálarfrøðingum um, hvussu hetta skiftið kann vera.


text:
Í seinastu viku lótu ikki minni enn tvær nýggjar snotiligar bensinstøðir upp í Runavíkar Kommunu.
Týsdagin 25. okt. lat Magn upp eina spildurnýggja bensinstøð á Høgabóli í Saltangará.
Og dagin eftir, mikudagin 26. okt., lat so Effo upp sína høvuðsumvaldu Fast-støð.
Í báðum førum er talan um sera snotiligar bygningar við øllum nýmótans tænastum til bilførarar. Sølubúðirnar hava eitt stórt vøruúrval, og atkomuviðurskiftini eru sera góð.
Runavíkar Kommuna fegnast um, at orkufeløgini bæði, EFFO og Magn, hava valt at reka virksemi í økinum, og ynskir teimum samstundis blíðan byr.


text:
Tað hevur gingið sum eftir ánni hjá U21 liðnum hjá AB í ár. Teir hava ligið í oddinum á FM bólkinum alt endaspælið, og við einum trivaligum 5-0 sigri á KÍ í næstseinasta leikumfarinum í Klaksvík í dag tryggjaðu teir sær at blíva Føroyameistarar áðrenn seinasta leikumfar. Lagið var gott á leikarum og venjaranum Allan Mørkøre aftaná dystin, og ikki sørt av veitslurómi var á vøllinum og í skiftingarúminum, har komandi FM heitið var feirað.
AB hevur nú 37 stig fyri 13 dystir, frammanfyri NSÍ, sum er nr. 2 við 30 stigum fyri 12 dystir.
Seinasti dystur verður mikudagin 17. oktober kl. 16.00 ímóti NSÍ á Argjum. Tá verður Føroyameistaralív inni í Vika!
-
(AB-Víkingur 0-4)


text:
Bermuda, torsdag 11. juli
Efter en lang rejse med flyskift i Keflavík og stop på New Foundland, ankom vi endelig til Bermuda.
Vi blev modtaget af BSF repræsentanter, som guidede os igennem immigration og ud til de ventende busser, hvor Heðin Joensen overraskende tog imod os. Udenfor oplevede vi for første gang varmen og mon ikke flere fik tanken: Kan jeg mon præstere i denne varme?
Heðin havde styr på alt det praktiske med hotel og havde allerede fordelt værelserne, så vi var hurtige til at smide kufferterne og komme ud i solen.
/ME
Bermuda, fredag 12. juli
Alle var tidligt oppe. Tidsforskellen er i vores favør.
Lederteamet står for morgenmaden, som spises i haven udenfor lejlighederne. Super dejligt og at foretrække frem for luksushoteller.
Vi indretter os som en sigøjnerlejr med tørresnore imellem træerne og "merkið" hængt op på gavlen for at markere vores territorium over for badmintonlandsholdet fra Falklandsøerne, som bor samme sted.
Selv om vi ikke havde officiel trænningstid, gik vi i hallen for at se på forholdene.
4 grønne baner lagt ud i en hal til basketball. Det skal nok blive godt, men mere ventilation havde været dejligt.....
Spillerne havde ketcherne med og prøvede boldene af i en times tid.
Vi fik heldigvis også tid til en hurtig tur på stranden. Wauv, Virkeligheden overgår fantasien.
/ME
Bermuda, lørdag 13. juli
Planen i dag indeholder officiel træning og "Precompetion meeting". I aften er der åbningceremoni på stadion.
/ME
Bermuda, sunnumorgun 14. juli
Eftir ein heldur rokaligan dag ígjár sita vit nú og njóta ein kopp av kaffi meðan froskarnir láta so lystiliga kring okkum. Leikarnir liggja undir dýnunum og savna kreftir til ein sera strævnan men spennandi fyrsta dag í liðkappingini. Vit høvdu seinastu venjingarnar í høllini ígjár á middegi, har allir leikarnir fingu høvi at royna vallirnar og kenna hvussu tað er at leika badminton í nógva hitanum á Bermuda. Allir leikarnir synast at vera sera væl fyri - ikki so løgið tá hugsa verur um longu og miðvísu fyrireikingarnar undan leikunum. Rannvá hevði okkurt órógv í skurðviðgjørda knænum, men vit vóna at tað ikki fer at forða henni í at leika við fullari styrki - hon og Niclas koma at hava lyklaleiklutir á liðnum um vit skulu røkka málinum - at standa í finaluni mánakvøldið kl. 19.30 lokala tíð.
Annars vóru vit á "pre-compitition meeting" ígjár har vit gjørdu vart við, at leikskráin var sera órættvís - teir høvdu lagt kappingina so at okkara møguligu mótstøðulið í semifinaluni eru liðug at leika longu kl. 18 íkvøld og kunnu hvíla til kl. 15.30 ímorgin, meðan vit skulu leika heilt til kl. 21 íkvøld og aftur ein harðan dyst ímorgin tíðliga áðrenn eina møguliga semifinalu kl. 15.30. Vit fingu ikki broytt stórvegis í leikskránni fyri hin bólkin, men okkara skrá er broytt soleiðis at okkara dystir nú eru:
Sunnudag (ídag):
Kl. 13 - 16: Føroyar - Falklandsoyggjarnar
Kl. 16 - 19: Føroyar - Isle of Wights
Kl. 19 - 21: Føroyar - Isle of Man
Mánadagin:
Kl. 10 - 12: Føroyar - Gotland
Bermuda, sunnukvøldið
Føroyar – Falklandsoyggjarnar
Í liðkappingini ímóti Falklandsoyggjunum leikti Rógvi Poulsen einmansleikin hjá monnum ímóti Doug Clark. Fyrsta settið byrjaði javnt, men sum frá leið dróg Róvgi frá og endaði við at vinna 21-15. Í øðrum setti dróg Rógvi beinan vegin frá og var á odda 7-2. Dug Clark kom aftur í aftur eitt bil, men 21-13. Sostatt vann Rógvi Poulsen 2-0 ímóti Doug Clark.
Guri Poulsen leikti einmansleikin hjá kvinnum ímóti Anastasia Markina. Í byrjanini av fyrsta setti leikaði javnt á, men Guri endaði við at vinna setti 21-8. Næsta setti var meira ójavnt. Hósat Anastasia Markina førdi við 2-0, so endaði Guri við at vinna settið 21- 5. Sostatt vann Guri Poulsen 2-0 ímóti Anastasia Markina.
Tað tyktist sum um, at drúgvu royndirnar hjá Guri komu henni til góða ímóti tí ungu Markina frá Falklandsoyggjunum.
Sostatt løgvu syskini Guri og Rógvi Poulsen út við at vinna teir báðir fyrstu dystirnar fyri Føroyar í liðkappingini ímóti Falklandsoyggjunum.
Tvímansleikin hjá monnum leiktu Niclas H. Eysturoy og Flóvin Mikkelsen ímóti Clark og D. March. Niclas og Flóvin lótu onga løtu iva vera um, hvørt liðið var betri. Teir vunnu fyrsta sett sannførandi 21-10 og í øðrum setti vinnu teir 21- 9. Sostatt vunnu Niclas H. Eysturoy og Flóvin Mikkelsen 2-0 ímóti Doug Clark og D. March.
Tvímansleikin hjá kvinnum leiktu Kristina Eriksen og Sólfríð Hjørleifsdóttir ímóti Williams og March. Kristina og Sólfríð løgdu út við at vinna fyrsta sett sannførandi 21-6. Næsta setti var líka sannførandi og vunnu Kristina og Sólfríð 21- 10. Sostatt vannu Kristina og Sólfríð 2-0 á Williams og March.
Guri Poulsen og Hilmar Kass leiktu blandaða tvímansleikin ímóti Minto og Brownlee. Fyrsta settið gjørdist sera javnt, men megnaði føroyska parið at vinna 25-23. Næsta settið var ikki líka javnt og vann føroyska parið 21- 9. Sostatt vannu Guri og Hilmar 2-0 á Minto og Brownlee.
Fyrsta dystin ímóti Falklandsoyggjunum vunnu Føroyar samanlagt 5-0. /HC
Samme dag:
Føroyar - Isle of Wights 4 - 1
Føroyar - Isle of Man 1 - 3
Mánadagin:
Føroyar - Gotland 3 - 1
Bermuda, mánadagur
Hálvfinala, Føroyar – Guernsey
Tað eydnaðist ikki Føroyska liðinum at leika seg í finaluna í liðkappingini í badminton. Endaliga úrslitið gjørdist 4-1 til Guernsey.
Magnus Dal-Christiansen leikti einmansleikin ímóti Poul Letocq, sum helst er hin sterkasti leikarin í kappingini. Fyrsta settið vann Letocq 21-9 og í øðrum setti vann hann 21-9 á Magnusi. Sigast má, at 16 ára gamli Magnus stóð seg væl ímóti hesum góða leikara frá Guernsey, sum bleiv nummar trý seinastu oyggjaleikirnar.
Einmansleikin hjá kvinnum vann Rannvá Carlson 2-0 á E. Johnson við settúrslitunum 21- 16 og 21 – 12. Dysturin var til tiðir javnur, men Rannvá lat í øðrum setti ongan iva vera um, hvør var sterkast. Rannvá leikti ein sera góðan dyst ímóti Elena Johnson, sum er styrkimett ovast í kappingini.
Tvímansleikin hjá monnum vunnu Poul Letocq og Le Moigne 2-0 á Niclas H. Eysturoy og Flóvin Mikkelsen við setúrslitunum 21-17 og 21-17. Hetta var ein sera javnur dystur, sum teir meira samanspældu leikarnir frá Guernsey drogu longda stráið.
Kristina Eriksen og Sólfríð Hjørleifsdóttir taptu tvímansleikin hjá kvinnum 2-0 ímóti E. Johnson og Lloyd.
Føroyar eru sostatt aftanfyri 3-1 og hava tapt semifinaludystin. Av tí at vit frávaldu at leika blandaða tvímansleikin gjørdist endaliga úrslitið 4-1 til Guernsey.
Føroyar skulu tí leika um bronsuheiðursmerkini seinri í dag ímóti Bermuda.
Bermuda, tyskvøld
Í dag hava okkara leikarar leikt tvímansleik hjá kvinnum og einmansleik hjá monnum.
Systrarnar Brynhild og Rannvá Djurhuus Carlsson leiktu seg í hálvfinaluna, har tær møttu E. Johnson og S. Garbutt frá Guernsey. Hesin dystur var spennandi. Systrarnar vunnu triðja og avgerandi settið 21-16 og hava tí leikt seg í finaluna, sum verður leikt fríggjardagin.
Kristina Eriksen og Sólfríð Hjørleifsdóttir vóru eisini í eldinum í dag, men megnaðu ikki at leika seg víðari.
Niclas Eysturoy var akkurát ov stuttur til at røkka hálvfinaluni. Han leiktir ein trýsettara ímóti E. Navarro frá Menorca og endaði triðja settið við 21-19 til Navarro.
Flóvin Mikkelsen og Rógvi Poulsen leiktu eisini einmansleikir, men megnaðu ikki at koma víðari. Rógvi leikti ein góðan dyst ímóti Benjamin Li frá Isle of Man, men endaði við at tapa dystin tepurt.
Bermuda, mikukvøld
Unga Kristina Eriksen leikti ein javnan dyst ímóti Aviaia Geisler frá Grønlandi. Drúgvaru royndirnar hjá grønladsku kvinnuni komu henni til góða og endaði hon við at vinna dystin 2-0 við settúrslitunum 27-25 og 21-19.
Guri Poulsen vann sín fyrsta dyst ímóti Ivalo Olsen frá Grønlandi 2-0 við settúrslitunum 21- 13 og 21-7. Av tí at Christen Callow hevði trekt se úr kappingini, kom Guri at leika kvartfinalu ímóti Gayle Lloyd frá Guernsey. Tað eydnaðist ikki Guri at koma víðar, tí henda dyst tapti hon 2-0 við setúrslitunum 21-14 og 21-13.
Brynhild Carlson vann sín fyrsta dyst ímóti Georgia Dye frá Isle of Wight 2-0. Næsta vann hon eisin 2-0 ímóti Alison Avellano frá Gibraltar. Men triðja dystin tapti hon 2-0 ímóti Caroline Gate frá Gotlandi.
Rannvá Carlsson leikti sín fyrsta dyst ímóti Sara Lindskov Jacobsen og vann 2-0 . Næsta dystin leikti hon ímóti Kim Glauge frá Isle of Man og vann somuleiðis 2-0. Triðji dysturin hjá Rannvu var hálvfinalan ímóti Elena Johnson frá Guernsey, sum er styrkimest ovast í kappingini. Fyrsta settið vann E. Johnson 21-19, eftir at Rannvá hevði verið langt afturúr í byrjanini. Seinra settið var sera javnt allan vegin, men endaði við, at Elena Johnson vann 21-19 og harvið dystin 2-0. Tí skal Rannvá nú leika um bronsumerki fríggjardagin.
Magnus Dal-Christiansen og Rógvi Poulsen leiktu sín fyrsta dyst ímóti M. Brownlee og D. March frá Falklandsoyggjunum. Henda dystin vunnu teir 2-0.
Í næsta dystinum møttu teir Benjamin Li og N. Harding frá Isle of Man. Fyrsta settið vunnu harrarnir frá Isle of Man greitt, men í øðrum setti gjørdist spenningurin størri. Koritni máttu Magnus og Rógvi lúta 2-0 ímóti Benjamin Li og N. Harding frá Isle of Man.
Flóvin Mikkelsen og Hilmar Kass leiktu sín fyrsta dyst ímóti C. Massey og R. Jones frá Isle og Wight. Fýrsta settið vunnu Flóvin og Hilmar 22-20 og næsta settið vunnu teir 21-17 og harvið dystin 2-0. Næsti dysturin var fjórðingsfinalan, har leikt varð ímóti Hardy og Penney frá Guernsey. Mennirnir frá Guernsey vunnu fyrsta settið og okkara menn vunna næsta settið 21-19. Triðja settið vunnu Hilmar og Flóvin eitt sera spennandi sett, ið endaði 21-19 og harvið dystin 2-1. Í hálvfinaluni leiktu Flóvin og Hilmar ímóti tveimum grønlandskum leikarum. Grønlendingarnir vunnu bæði settini og harvið dystin 2-0. Tí skulu Flóvin og Hlmar leika um bronsuna fríggjardagin. /HC
Onsdag aften var alle badmintonspillere inviteret til "Social Event" hos Bermudas badminton forbund. Der var mad og drikke udendørs på The Lemon Tree Café, samt musik og dans. Wobble Baby
Bermuda, torsdag 18.august
I dag deltog vi med 4 par i mixdouble.
Magnus DC og Sólfríð skulle først i ilden imod et par fra Gibraltar. I første sæt fik de ikke spillet til at køre og tabte 21-11, men i anden sæt spillede de meget bedre, men tabte desværre 23-21. hermed blev det sidste kamp for vores unge mix par. Rutinen hos det noget ældre par fra Gibraltar blev afgørende.
Guri og Hilmar vandt let første kamp imod et par fra Falklandsøerne, men fik deres endeligt i næste kamp imod far og datter Gate fra Gotland.
Flóvin og Brynhild var i deres første kamp oppe imod et par fra Bermuda. Efter en lidt usikker start og 21-19 i første sæt, fik de spillet rigtig godt i gang og vandt klart næste sæt 21-11. Næste kamp imod et grønlandsk par, så på papiret ud til at blive vanskelig, men vores par vandt suverænt.
I 1/4 finalen ventede Benjami Li og Kim Claque fra Isle of Man, som overbevisende sendte vores par ud af turneringen.
Vi havde store forventninger til Rannvá og Niclas, men efter at have set de andre spillere i holdturneringen, så deres lodtrækning lige pludslig ikke så attraktiv ud mere, selv om de var seedet 2.
Efter en let første kamp, skulle de op imod et stærkt par fra Isle of Man. Den unge og tårnhøje Cameron Avery kan nemt gå hen og blive en af OYL´s stjerner i årene fremover. Efter en hård 3-sætter vandt vores par kampen, men en kamp der tærede på kræfterne.
I 1/4 finalen åd de et grønlandsk par i 2 sæt og var nu i semi imod Benjami Li og Kim Claque som slog Flovin og Brynhild ud. Kampen blev hård og spændende, men viljen til sejr og tørsten efter guld var stor efter skuffelserne i single og vores spillere fightede sig til en fortjent finaleplads med 21-17, 21-17. Yes !
Turen hjem til Rosemont Guesthouse var nu meget sjovere.
Denne aften fejrede vi vores resultater ved at spise ude på balkonen på en restaurant med udsigt til cykelløb på hovedgaden og med solnedgangen over bugten.
Super aften :-)
/ME
Bermuda, fredag 19. juli
Finale- og medalje dag.
I dag skal vi afhente bronzemedaljerne til hele landsholdet, samt deltage i 2 finaler og 2 bronzekampe.
Vilhjálmur lavede i dag scrambled egg til morgenmaden. Han havde overtaget denne opgave, så vores trænere kunne hvile lidt længere.
Torsdagen var også hård for Aritra og Magnus. På et tidspunkt var vi involveret i 3 kampe på samme tid og trænerne måtte løbe fra bane til bane for at coache.
Første bronzemedalje kom let i hus, da Rannvá´s modstander i single, Carolina Gate fra Gotland, ikke stillede op pga. skade.
Næste færøske kamp var bronzekampen i herredouble, hvor Flóvin og Hilmar mødte Navarro brøderne fra Menorca. Vores drenge kæmpede forgæves imod de dygtige og godt sammenspillede brødre. Kampen blev tabt 21-13 og 21-19. Se video
Rannvá og Brynhild´s finale var næste kamp. Vores VIP supporters og pressen var nu ankommet til hallen, og stemmingen kom en tand i vejret.
De havde oplevet spændingen mandag aften og håbede på lige så spændende finaler i dag.
Cristen Callow og Kim Claque er et dygtig og godt sammenspillet par, men vores par havde også vist at de kunne levere en toppræstation, da de slog det topseedede par i semifinalen, så chancen for sejr var bestemt til stede.
Kampen startede også godt og vi førte det meste af første sæt, men tabte alligevel 19-21. I andet sæt var det som om parret fra Isle of Man havde fundet nøglen til vores forsvar og vi måtte ses os slået af et par, som på dagen var bedre end vores. Øv en guld ville være lækker at få om halsen, men efter at have sundet os lidt, vidste vi alle godt, at en sølvmedalje i det fine selskab var en super præstation af søstrene Carlsson. Se video
Nu var sidste chance for guld at vinde mix-doublen. Niclas, som var meget slidt efter holdturneringen, var nu igen i fin stand. Det at han valgte herredoublen fra og kunne hvile om onsdagen, kom ham til gode nu. Rannvá var også slidt efter mange kampe og var glad for at hun slap for at spille om bronzen. Nu var de så klar som de kunne blive.
Dette var dagens sidste kamp, så alle i hallen havde fokus på bane 1. Vi havde også fået grønlænderne som supporters, efter at vi havde støttet dem, da de vandt deres eneste medaler ved at vinde guld i herredoublen. Rammerne var sat til en super kamp.
Modstanderparret var det umage par Sarah Garbutt og Poul Le Tocq fra Gurnsey. Sarah ligner ikke en typisk badmintonspiller. Hun er mix specialist og utrolig effektiv ved nettet. Hun har vundet guld i denne diciplin 5 gange før. Le Tocq er "bare" en super badmintonspiller. Han havde allerede spillet 2 finaler og var formentlig forhåbentlig ved at være brugt.
Første sæt var meget tæt. Vores spillere havde et lille overtag fra starten, men missede heldet til sidst og tabte 19-21.
Efter en pause med kloge ord fra Aritra og Magnus, kom vores spillere på banen og nærmest knuste Gurnsey 21-10. Da Poul Le Tocq så hvor det bar hen, smed han sættet for at spare kræfterne til 3. sæt.
3. sæt blev lige så tæt som det første. Vi førte knebent det meste af sættet og det så rigtig godt ud, da et smash fra Niclas gik i gulvet på sidelinjen til 20-17, men ak, liniedommeren blev overrulet af hovedommeren, så bolden blev dømt ude og så var stillingen i stedet 19-18, åh gys....og så 19-19...
Høgni forsøgte at køre livescore til vores supporters hjemme på Færøerne, men rystede så meget på hænderne at han næsten ikke kunne ramme tasterne.
... Le Tocq servede kort, Rannvá så den ude og lod den gå, men den var inde og Poul skulle lige til at juble, da Rannvá afbrød og sagde at der blev servet før hun var klar. Den godtog dommeren og der var omserv. Der skal erfaring og rutine for at turde gøre dette på et så afgørende tidspunkt af kampen. Cool gjort af Rannvá! De næste to point vandt vi og guldet var i hus !! Se video af 3. set
Aftenen endte med Closing Ceremoni og fest på stadion. Alletiders at møde de andre sportsfolk når de var afslappede. Vi havde været i tvivl om at nogle af dem ikke vidste hvordan smiler, men den fordom blev gjort til skamme og alle hyggede sig på tværs af nationalitet og sportsgren.
Bermuda, lørdag 20. juli
I dag skal vi hjem. Dem fra Falklandsøerne har fået én uge ekstra fra deres idrætsforbund. Bare det var os....
Vi fik en aftale med hotellet om at beholde 2 værelser til baggage, så alt blev hurtig proppet i kufferterne og så afsted til stranden for sidste gang.
Vi ville have så megen farve som overhovedet muligt, så der blev ikke brugt ret megen solcreme. "3 timer uden solcreme i middagssol i vandet tæt på ækvator kan vel ikke skade". Det så ud til at være den tanketorsk, der kollektivt havde ramt vores landshold og ledere.
Efter en hyggelig sejltur hjem med ombord på luksushotelets færge (som Oda let lokkede os ombord på), var tiden kommet, hvor vi skulle skulle afsted. Planlagt afgang kl. 21:00 blev til 22:30, så vi fik tid at bruge de sidste Bermudadollars.
Ombord på på flyet var stemmingen lidt som i reklamen fra "Your home away from home", folk fik sat sig til rette med en drink eller to og man slappede af efter 10 begivendehedsrige dage på Bermuda.
/ME


text:
(Árla 2008)
Nú gudloysingafelagið varð sett á stovn, var ógvuliga øvugt og løgið at hoyra bisp koma við humanistiskum tolsemis viðmerkingum hesum álvars máli viðvíkjandi fyri øllum Føroya fólki. Mær tykir tað heila vera bert eitt stórt religiøs-politiskt sirkus, sum bert kann finna stað har mammon er gud og har menn óttast menniskju heldur enn Guð. Okkurt er alvorliga broytt í kristnini síðan apostlanna dagar, tá leiðarin tá ikki himpraðist við at siga ”Illa veri silvuri tínum úr og tær sjálvum tillíka..”, ella um vit hugsa um Ananias og Saffiru, hvussu tey smullu um deyð frammi fyri nærveru Heilaga Andans, fyri hvørjum tey høvdu logið. Tað var ein ordiligur leiðari, Símon Pætur, og tað var Guðs orð og Anda hann hevði og talaði av. Hvat fyri anda hevur dagsins oddafiskur? Ikki Guðs Anda, men humanismunnar, tolseminnar og pengagrískunnar fúla, stinkandi og villleiðandi tíðaranda.
Jamen hví skuldi hann tað, sigur tú kanska, tað hevði ikki verið eitt so klókt talv hjá honum at spælt út í almennu fjølmiðlunum og sagt at teir fara til helvitis um teir ikki venda um og verða frelstir. Mítt svar er, at um tú sært uppá tað út frá einum religiøs-politiskum sjónarmiði, har egið skinn og løn og heiður og kariera skal verjast, so er tað sikkurt vísast at tiga, men ikki tá tú hyggur eftir spurninginum út frá einum ævinleikans perspektivi, soleiðis sum Guð sær uppá tað. Tað er hóast alt Guði og eina honum vit eiga at tæna, og ikki fólkinum og statinum!!!. Hvat hevur tað at siga, um dagsins gudleysu føroyingum dámar kirkjuna og hennara bisp? Ikki ein pinn!!! Tað er tíð uppá, at teir sum siga seg tæna Guði byrja at tæna honum, tí tað gera teir so slett og aldeilis ikki sum er.
Lat meg so spyrja teg eitt, (um tú ert trúgvandi, væl at merkja): Hevði tað verið Pætur sum varð spurdur hvat hann helt um eitt nýstovnað gudloysingafelag, hvat heldur tú hann hevði svarað? Okkurt sleiskt, humanistiskt og ullint? Eg lati teg avgera…
Nei, Pætur og hinir apostlar várs Harra Jesu Krists tæntu sínum Harra, ikki mammon og statinum og fólkinum. Fyri mær sigur tað rættiliga nógv, at ein kirkja verður kallað ”fólkakirkjan”. Hvat er tað fyri nakað? Hvat varð av kirkju Jesu Krists? Og hvussu við øllum hesum kirkjuráðunum við totalt vantrúgvandi limum, sum banna sum turkar og drekka kolandi heitt brennivín?
Hevði bispur verið nakar Andans maður og ein verdigur leiðari ”fólka”kirkjunnar, so hevði hann ávarað gudloysingin við reinum og beinum orðum, sjálvt um tað skuldi kostað honum sínar 65.000 um mánaðin, sítt embæði, sítt navn, og sín kraga, tí hasir gudloysingarnir, hvørjir opinlýst avnokta navn várs Harra Jesu Krists, koma altso at brenna í einum ævigum eldi í helviti, um teir nú ikki venda um!!!. Og so framt sum teir ikki verða ávaraðir av vitnum Jesu Krists, so eru vit sek í teirra blóði og í teirra ævigu glatan. Men hvat kann ein annars vænta av einum følskum apostli, sum eins og teir flestu prædikar ”alles frelse”?
Jeremiah 6:13—14 (FKJ):
13 Tí at frá hinum minsta teirra alt at tí størsta teirra er hvør og ein givin til ágirndar; og frá prophetinum enntá at prestinum handlar hvør og ein falsliga.
14 Teir hava grøtt eisini skaða dóttur fólks míns smávegisligani, sigandi, Friður, friður; tá ið eingin friður er.
Vendið tygum um, harra bispur!
Vaknið dagsins sovandi kristnu, og rópið varskó!!
Út á gøturnar við bannarum, nú er nokk sitið!
The truth about hell:


text:
Við ársbyrjan setti býráðið býarfríðkan og býarendurnýggjan á dagsskrá. Nú er økið kring Gamla skúla fríðkað og nýgjørt.
Útivikan: Vit fara at tuska!
Í gjár byrjaði útivikan við grindaróðri til Porkeris – í dag verður hildið áfram við gongutúri fyri øll.
Svanurin á Isle of Skye í 1993
Mánadagin, 2. hvítusunnudag verður forvitnislig framsyning í Stóra Pakkhúsi frá kl 15.00 (ella tá grindabátarnir eru komnir aftur úr Porkeri).
Fjarlestrardepilin forkunnuga vitjan úr Svøríki
Fjarlestrardepilin í Vági hevði í dag forkunnuga vitjan úr Svøríki, tá fimm rektarar á svenskum fólkaháskúlum vitjaðu í Vági at kunna seg um Fjarlestrardepilin.
Nýggi barnagarðurin tikin í nýtslu
Í morgun varð nýggi barnagarðurin í Vági, Dagstovnurin Eikilund, tikin í nýtslu. Og við hesum er eitt meiri enn 20 ára gamalt ynski hjá borgarum í Vágs kommunu uppfylt.


text:
Spennandi og fjølbroytt tiltak á G! 2017. Samrøður, list, bókaframløga, upplestur og mangt annað, leygardagin 15.juli kl 14-17
Land Art: Materialitetur og náttúra
Framsýningar, bókmentatiltak og samrøður
Skrá
14.00 Byrjan við neystið
Jóhan Martin Christiansen og Guðrið Poulsen tosa stutt um list við Ivan Niclasen
14.30 Vit ganga við Guðrið Poulsen til støð, sum kundu verið áhugaverd sum landart listaverk.
Oddfríður Marni Rasmussen lesur
15.00 Neystið:
Framløga av nýggja yrkingasavninum hjá Vónbjørt Vang, Djúpini
Vónbjørt Vang og Lena Nicolajsen í samrøðu við Ivan Niclasen
Jens L. Thomsen spælir.
15.20 Neystið: Stuart McLean framløga
Kim Simonsen lesur
15.35 Neystið: Nature and art talk.
Jóhan Martin Christiansen, Guðrið Poulsen, Kim Simonsen og Stuart McLean í samrøðu við Ivan Niclasen.
16.00 Neystið:
Anna Malan Jógvansdóttir lesur
Sissal Kampmann lesur
16.30 Neystið:
Vit avrunda.
Jens L. Thomsen spælir.
Stuðlar
Okkara
Eysturkommuna
Mentanargrunnur Landsins
Mentamálaráðið


text:
"KRAPP" Í SJÓNLEIKARHÚSINUM.
Tað eru fimmogtretivu ár síðan leikbólkurin Gríma setti sín fyrsta leik upp í
Sjónleikarhúsinum í Havn, og nú kemur Gríma aftur á gamla pallin. Kári Øster,
ein av upprunaligu Grímu-manningini, hevur fyrstu sýning av einmansleiki eftir
Samuel Beckett um eina viku í Sjónleikarhúsinum.
Írski rithøvundin Samuel Beckett hevur verið, og er, óvanliga væl dámdur í
Føroyum. Fýra ferðir hevur Beckett verði settur á pall í Føroyum: "Bíða eftir
Godot" í 1961, "Góðir Dagar" í 2002, "Bíða eftir
Godot" aftur í 2011, og nú hevur so "Seinasta bandið hjá Krapp"
premieru um eina viku. Eingin høvundur føddur eftir 1900 hevur verið spældur so
ofta í Føroyum, so løgið tað ljóðar. Og tað er kanska løgið, at ein so absurdur
høvundur skal vera so væl dámdur her heima, men kanska eru vit sjálvi so absurd
av lyndi at vit skilja og góðtaka skrivingina hjá Beckett uttan nakað fjas ella
uttanumtos. Kanska vit skilja júst tað sum Beckett ætlaði við meginpartinum av
sínum leikum - at hetta er ikki sjónleikur, hetta er ikki
"teatur", men bara eitt lítið petti av veruleika sum verður tveitt á
pallin til okkum at flenna ella gráta at.
'Seinasta bandið hjá Krapp' er ein mynd av menniskjanum og tøknini. Gamli Krapp
situr í sínari holu við sínum gamla spolabandupptakara, tekur seg sjálvan uppá
band, og lurtar eftir gomlum upptøkum av sær sjálvum, og tað hevur hann gjørt í
eini fjøruti ár. Hann livir í eini ringrás um seg sjálvan, sína egnu rødd og
síni gomlu minnir. Sum altíð hjá Beckett, so fáa vit lítið og einki at vita um
"nakað annað lív", nakran annan veruleika enn hendan við
bandupptakaranum, eskjunum við bondum, høvuðsbókini, fløskuni sum liggur
onkustaðni harúti í myrkrinum, og so hasum forbrendu bananunum.
Líka síðan hjólið varð uppfunnið hevur menniskjað verið púra burtur í
tøkni. "Seinasta bandið hjá Krapp" er skrivaður í 1958,men longu tá
var tað púra klárt fyri Beckett hvussu nógv tað hevur at siga fyri okkum at vit
kunnu goyma okkara minnir, goyma okkum sjálvi á einum tóli, kanska enntá krógva
okkum aftanfyri tøknina. Og ongantíð so nógv sum í dag, har internetið er hálvt
lívið, facebook-vinir eru meira veruligir enn veruligir vinir, og tú kanst
fornerma fólk verri við at blogga um tey enn at siga nakað beinleiðis við tey. "Seinasta bandið hjá Krapp" er eisini um at tað at blíva gamal,
merkja hvussu lívið endurtekur seg hvønn dag, skilja hvussu absurdur
gerandisdagurin er, dag eftir dag. Tað er grátuligt, men tað er eisini minst
líka láturligt.
Kári Øster hevur leiklutin sum Krapp, ein 'Tandberg' spolabandupptakari hevur
hin høvuðsleiklutin. Hans Tórgarð leikstjórnar, og fyrsta sýning verður í
Sjónleikarhúsinum 23. februar klokkan 19.00


text:
Orð: Martin Joensen
Lag: Bogi Olsen
Sig nú ja, so fylgjast vit í gamlamannadans.
Kom nú við, so heinti eg teg klokkan sjey.
Eingin veit, um náttin endar við the great romance,
– sig nú ja, so hvørvur burt mín sálarneyð.
Fyrst ein bita og eitt glas, eg havi bílagt borð,
– tú verður ikki vónbrotin, eg gevi tær mítt orð.
Sig nú ja, so fylgjast vit í gamlamannadans.
Kom nú við, so heinti eg teg klokkan sjey.
Eg í smoking, tú í ballkjóla, vit hava stíl.
Fólkið vendir sær, tá ið vit trína inn.
Í kvøld eg vænti, at títt hjarta merkir Amors píl,
tíni eygu lova meir enn muss á kinn.
Áh, nú spæla teir ein vals, tú tekur mína hond,
– so sveima vit til okkar’ egnu ástardreymastrond.
Í kvøld eg vænti, at títt hjarta merkir Amors píl,
tíni eygu lova meir enn muss á kinn.


text:
Journalistur: Katrin Joensen Næs
Burn Showdown er fyrsta fitness kapping í Føroyum nakrantíð. Kappingin varð hildin í Høllini á Hálsi, og høllin var á tremur við fólki alt vikuskiftið. Sum heild gekk tiltakið ordiliga væl.
Miðlarnir løgdu út um Burn Showdown fleiri dagar áðrenn og aftan á kappingina, og tos hevur verið um tiltakið í fleiri vikur. Men nú Burn hevur fingið so nógv væluppiborið rós hesa seinastu tíðina, so er tað eisini uppá tíðina, at kritikkurin kemur til sjóndar.
Burn lovaði okkum 3 heimsstjørnur. Bert 2 komu, og einans 1 nyttaði nakað
Burn kunngjørdi kvøldið fyri kappingina, at Game of Thrones stjørnan, Hafþór Júlíus Björnsson, var staddur í Írlandi og upptók Game of Thrones. Tí bar tað ikki til hjá honum at koma til Showdown.
Jákup Suni Berg segdi, at Burn hevði leingi vitað av, at tað fór allarhelst ikki at bera til hjá Hafþór at koma til Føroya, men tey valdu ikki at marknaðarføra tað, fyrr enn kvøldið fyri kappingina. Væl spælt.
Onnur stjørnan, ið sást á plakatunum, var Medina. Medina møtti upp til Showdown, og leygarkvøldið 18 nov. trein hon inn á pallin. Knappliga byrjar sangurin hjá henni at spæla í hátalarunum, sum var hann tikin av YouTube. Medina sang ikki live, men playback. Tað er skilligt, at áskoðararnir vóru skuffaðir av hesum. Fólk byrjaðu at rýma, og Medina spurdi skelkað: “Hvad skal jeg gøre?”
Bill Kazmaier var tó fínur. Takk fyri Bill.
Kom og hátíðarhaldið orthorexia
Eftir at kvinnurnar, sum kappaðust, vóru lidnar, kunngjørdi, vertinnan, at tær backstage høvdu etið bomm fyri fyrstu ferð, síðani tær teknaðu seg til kappingina.
Vit liva í eini tíð, har nógv kjak er um etingarólag. Í 2017 roynir onnur hvør genta at tapa seg, og tølini fyri anorexia eru hægri, enn tey nakrantíð hava verið. Til Showdown vóru jú fleiri ungar gentur.
Spurningurin ljóðar, um tad er ráðiligt at loyva børnum at síggja hesar kropparnar og hoyra, at tað sindrið av bommi, tey eta í sínum dagligdegi, er tekin uppá veikleika?
At drekka øl til eitt fitness tiltak
Til Showdown vóru tvær øl-barrir. Barrirnar vóru sera vælumtóktar, og tað var allatíð bíðirøð um at sleppa framat. Nógvir áskoðarar hugnaðu sær við einari øl ella fleiri.
Burn er ein fitness fyritøka, og tí kann man ganga út frá, at grundreglan, sum alt teirra virksemi er bygt uppá, er heilsa. Altso betri heilsu til teirra kundar.
Er tað so rætt, at ein fyritøka, sum lýsir fyri heilsu og fitness, síðani fer ímóti sínum egnu grundreglum og selur øl og cider? Eigur tað ikki heldur at vera grønt djús og chia greytur?!
Røddin fór út við mikrofon og spurdi tilvildarligar áskoðarar, um tað er rætt at selja øl til eitt fitness tiltak. Eyðálvur Chin Niclassen sigur:
- Eg trúgvi, at ølirnar eru reinur marknaður. Og eg má siga, at tað er væleydnaður marknaður. Køirnar eru ekstremt langar. Eg eri sikkur uppá, at Burn hevur tjent nógvar túsund bara uppá barrina.
Um tað passar, sum Eyðálvur gitar, at barrirnar eru til fyri marknað, er tað so ikki rættiliga bíligt, tá ið eitt slíkt tiltak eigur at bera fram ein boðskap um betri heilsu?
Samanumtikið, so er tad altso stuttligt, at ein fitness-miðstøð hálovar othorexia, men tjenar pengar uppá ósunn fólk.


text:
Fyrst og fremst! Eg fái ikki armarnar niður, tá eg hugsi um at eg havi fingið samstarvið við Kvinnu. Eg hevði upprunaliga ætlað, at “Brúðardagbók” skuldi verða á SukurSøtt, men tá eg fekk møguleikan at taka lut á kulu heimsíðuni hjá Kvinnu, kláraði eg ikki at siga nei.
Nøkur hugsa kanska “hví tímur tú tað?”. Sum eg áður havi nevnt, so dámar mær sera væl at lesa søgurnar hjá øðrum. Eg eri sera forvitin av lyndi og elski at hoyra hvussu ymiskar hugsanir við øll hava. Heimurin hevði verið so keðiligur, um ongin vildi deilt sínar søgur, og tískil vil eg vera við til at stimbra undir, at hetta verður gjørt.
Onkur hevur sagt “Áhh tað er stuttligt, at tú tímur at deila tínar tankar og verða so erlig”, onkur annar hevur haft eina viðmerking, sum var heldur øðrvísi, har tey hava undrast á at eg tori at vera SOO erlig! Hetta skilji eg væl. Men vit eru øll so ymisk. Nøkur eru meira lukkaði og loyndarfull, har eg eri fullkomiliga í hinari grøvini. Eg havi sum so onki at goyma! Sjálvandi fari eg ikki at siga ALT, men eg vil leggja dent á, at tað er okey at verða erligur. Tað er okey, at vera júst soleiðis sum man er. At ganga við einari masku á, og lata sum um man er onkur man slett ikki er, er ikki vegurin til lukku. Tískil vóni eg, at kanska onkur, sum lesur mínar tankar, eisini fær hug at deila sínar.
Um tú hevur hug at lesa tí nýggjastu Brúðardagbókina á kvinna.fo, so kanst tú trýsta HER. Ihhhh!
Tað gongur framá við brúdleyps fyrireikingunum, men uha, eg kann líka so væl heilsa og siga, at veit eisini hava rent okkum í nakrar gøtubotnar ávegnum. Nakrar avgerðir eru sera torførar at taka, tí tað eru so nógvir faktorar, sum spæla ein lut í samlaðu heildini. Tað eru hvussu er nógvir brikkar, sum enn ikki eru komnir uppá pláss.
Eg havi funnið útav, at eg ikki eri ein so ekstrem “kontrol freak” sum eg helt, so tað er í hvussu er positivt. Eg trúði at eg fór at fara í panik, um eg ikki fann útav øllum beinan veg, men soleiðis er tað slett ikki. “Tað skal nokk ganga” plagi eg at svara aftur, tá onnur skumpa undir meg, við at koma í gongd við hetta og hatta.
Tað fer nokk at ganga! Tað sum er mest umráðandi av øllum, er at gestirnir og vit koma at hava ein hugnaligan og stuttligan dag! Annars kann alt verða líka mikið. So gerst ikki við, um allir smálutirnir ikki eru júst soleiðis, sum vit upprunaliga ætlaðu.
Tó skal sigast, at nýggj hugskot komandi flúgvandi framvið í heilum. Tann eina dagin fekk eg ein tanka um vígsluna, sum eg bara ikki klári at sleppa. Har er nógv at finna útav enn, um hetta skuldi blivið veruleiki. Men ein kann altíð hava vónir og dreymar. Eg tori ikki at fortelja tykkum enn, um hvat tað er, men eg lovi at tit nokk skulu blíva kunnaði, tá avgerðin er tikin.
Um tit liggja inni við góðum ráðum ella royndum, so vil eg ordiliga gjarna hoyra tað. Tað er so nógv ein ikki veit, og eg taki ímóti allari vegleiðing eg kann fáa.
Havi eitt gott kvøld!
M&K


text:
Aftaná 3 ár á Tinghúsvegi er E7 nú flutt í størri og meira nútímans hølir. Framyvir loysir E7 uppgávurnar fyri kundar SíNAR á Skansavegi 1
Í E7 hava tey verið glað fyri gomlu skrivstovuna, men nú var tíðin komin til at flyta í størri hølir. Tey eru vorðin fleiri, og hava brúk fyri meira plássi til teirra kundasamskifti.
Fyritøkan hevur nú 7 starvsfólk í alt, aftaná at Jesper Svenningsen pr. 1. februar gjørdist partur av liðnum sum verkætlanarleiðari og rithøvundur. Jesper hevur royndir frá lýsingarvinnuni og hevur eisini starvast í donsku verjuni sum kunningarfólk og samskiftisráðgevi.
Í E7 eru tey spent upp á framhaldandi gott samstarv við kundarnar, og við útsýni yvir gomlu Havnina og Tinganes, er tað uppaftur stuttligari at fara til arbeiðis um morgunin, sigur Jesper Christoffersen.
Les meira um kt-loysnirnar hjá E7 á www.e7.fo


text:
Vána veðurforsøgn kann ávirka ferðsluna á landi og sjógvi
11-10-2018 - 16:09 - Jóanis Albert Nielsen
SSL: Boðað verður frá nógvum vindi fríggjadagin og leygardagin. Vána veðrið kann føra til óstøðuga ferðslu á sjógvi og landi, og Strandfaraskip Landsins heita tí á okkara ferðandi at kunna seg um ferðsluna teir dagar veðrið er illfýsið.
Broytingar í ferðsluni verða lagdar út á heimasíðuna í gula teigin "Broytingar" og tey, ið eru timeldaði okkara ókeypis sms-tænastu fáa boð umvegis sms. Meldið tykkum til okkara sms-tænastu á tlfnr. 1980. Sí vegleiðing fyri sms-tænastu her
Eisini ber til at ringja til rutuupplýsing á tlf.: +298 34 30 30 – ið svarar alt døgnið.


text:
Maersk Line broytir nú tænastur sínar millum Asia og Evropa við at bøta um stabilitetin á heimsins mest umfatandi Asia-Evropa netverki. Broytingarnar verða framdar til tess at lúka tørvin hjá kundunum fyri stabilum og effektivum tænastum og harvið veita teimum størri trygd fyri, at at teir fáa vørur sínar til avtalaðu tíð.
Trongsul í havnum og veðurlíkindi hava m.a. ávirkað stabilitetin á Asia-Evropa rutunum. Við broytingunum ætlar Maersk Line at taka hesar avbjóðingar upp við at írokna buffarar í siglingarætlanirnar, so tað verður lættari at taka hædd fyri seinkingum og harvið sleppa undan seinkingum í veitingini.
Nýggja netverkið fer at skerja talið á dupultum havnavitjanum og geva meiri buffaratíð í høvuðshavnunum. Samanlagt verða á Norðurevropa- og Miðjarðarhavsrutunum 17 havnavitjanir færri við at eitt eyka skip verður sett inn í netverkið.
Fyrsta fráferðin úr Asia til Evropa eftir umleggingina av netverkinum verður í maimánaða.
Kelda: Maersk Line


text:
Dorte Karrebæk
Dorte Karrebæk er danskur myndprýðari og rithøvundur, fødd 19. juli 1946.
Hon hevur útbúgving sum reklamuteknari frá Listahandverkaraskúlanum í Keypmannahavn.
Hon ger plakatir, myndprýðir yrkisbøkur og skúlabøkur. Hon hevur eisini myndprýtt smábarnabøkur, myndabøkur, barna- og ungdómsbøkur.
Hon er strikuteknari og brúkar eisini myndalán. Persónarnir hava mangan stórar føtir og hendur. Tað avlagaða, groteska ella dreymakenda gongur aftur í verkum hennara. Hon hevur verið satiriskur teknari á Weekendavísini síðani 2001.
Hon undirvísir eisini í tekning á máling. hon ehvur havt framsýningar bæði í danmark og útlondum.
Myndprýðingar:
2003 Nú dansa bløðini, góðan dagin, eg eiti Harmonika, Tá ið vetur er hjá øllum øðrum, Endiliga, Ein spurningur í Ein halastjørna er komin
Heiður:
1990 Kulturministeriets Illustratorpris
1996 Danmarks Skolebibliotekarers børnebogspris
1996 Kulturministeriets børnebogspris
Heimasíða:


text:
Náttúru- og umhvørvisnevndin hjá Tórshavnar kommunu samtykti í oktober, at kommunalir stovnar skulu steðga nýtsluni av mikroplasti.
Mikroplast eru evarska smáir plastbitar, ið eru staðfestir í ymiskum fiskasløgum. Mikroplast er í fleiri gerandisvørum so sum tannkremi, sápu og uppvaskisvampum. Enn er óvist, hvørji árin mikroplast hevur á heilsuna hjá fólki, men mikroplast hevur álvarsom árin á náttúruna og er tí vorðið ein veruligur alheimstrupulleiki.
Tórshavnar kommuna sigur í tíðindaskrivi, at kommunan skal taka umhvørvisliga ábyrgd, og at náttúru- og umhvørvisnevndin tí hevur samtykt, at allir almennir bygningar skulu steðga nýtsluni av evnum við mikroplasti.
Les eisini: Ítøkilig stig at banna vørum við mikroplasti
– Allir kommunalir stovnar, skúlar, ellis- og røktarheim, sambýli og aðrir kommunalir bygningar, sum Tórshavnar kommuna varar at, steðga við at keypa og nýta syntetiskar uppvaskisvampar og smátrevjalappar (mikrofiburlappar), stendur í tíðindunum á heimasíðuni hjá kommununi.
Mikroplast rennur út í sjógvin og verður upptikið av sjálvt smæstu kyknunum í sjónum. Tað ger, at nøgdirnar av mikroplasti verða kontrenseraðar longri uppi í føðiketuni.


text:
Signhild Joensen úr Ægir megnaði í morgun at vinna sær gullheiðursmerki á altjóða svimjistevnuni í Saint-Dizier í Fraklandi, tá ið hon í 100 metra ryggsvimjing svam teinin uppá 1:02.15. Harvið vann hon gull og bronsu á hesu stevnu, bronsuna í 200 metra ryggsvimjing.
Hatta var so Saint-Dizier á hesum sinni, sum skilst eru tey longu á veg heim.
Starvsnevnd SSF hevur ásett viðfestu kravtíðir til Norðurlendsku Meistarastevnuna og JuniorMeistarastevnuna 2018, sum verður í Oulu í Finnlandi frá 7. til 9. desember 2018. Kravtíðirnar síggjast eisini her á heimasíðu SSF.
Signhild Joensen setti í morgun nýtt føroyskt met í 100 metra ryggsvimjing á langgeil, tá ið tann kappingin varð avgreidd á SuSvim-stevnuni í Páls Høll í Vági. Signhild átti sjálv nú farna føroyska metið á 1:03.38, frá Danish Open í fjør. Signhild svimur fyri Ægir í Klaksvík.
Vár Erlingsdóttir Eidesgaard megnaði í gjár at seta nýtt føroyskt met og juniormet í 200 metra frísvimjing, tá ið hon sum fyrsti svimjari í 4×200 frí liðsvimjingini hjá føroyingum svam teinin uppá 2:02.18. Sára Ryggshamar Nysted átti metini á 2:02.60, frá Oyggjaleikum á Jersey í 2015. Sí úrslitalistan her.
Hetta hendi í gjár, tá ið tær kappaðust í finaluni í 50 metra ryggsvimjing, á Norðurlendsku Meistarastevnuni 2017. Signhild Joensen úr Ægir svam teinin uppá 28.75 sekund, har Birita Debes átti føroyska juniormetið á 29.00 sekund, frá FM 2010. Sí úrslitalistan her.
Óli Mortensen megnaði á fyrsta degi av NM/NJM 2017 at vinna sær norðurlendskt gullheiðursmerki í 1500 metra frísvimjing, tá ið tann kappingin varð avgreidd í Laugardalslaug í Reykjavík.
Hetta í stórum stíli við nýggjum persónligum meti á 15:02.27, frammanfyri danska Alexander Aslak Nørgaard á 15:10.34 og svenska Mattias Glenesk á 15:27.35.
Óli og Alexander høvdu sum kunnugt eina øgiliga holmgongu á hesum teini á DM á stuttgeil herfyri, har Alexander endaði við at draga longra stráið í endaspurtinum. Men nú á NM var eingin endurtøka av hesum, við tað at Óli longu frá 200 dró væl frá hinum.
Sí úrslitalistan her. Besta tíð hjá Óla var 15:10.09 áðrenn hetta, frá HM á stuttgeil í Doha í 2014.


text:
ST sáttmálin
ST-sáttmálin
ST-sáttmálin um rættindi hjá einstaklingum, ið bera brek, varð samtyktur í Sameindu tjóða 13. desember 2006 og 13. mai 2009 samtykti Føroya Løgting, at hesin sáttmáli eisini skal galda fyri Føroyar.
Tann 23. august sama ár, 30. dagin eftir, at danska stjórnin hevði boðað ST frá hesi avgerð, fekk sáttmálin formliga gildi fyri Føroyar.
Altjóða sáttmálin um rættindi teirra, ið bera brek, Convention on the Rights of Persons with Disabilities, er fyrsti altjóða sáttmáli, sum einans fevnir um fólk, sum bera brek.
Umframt at sáttmálin staðfestur verandi borgarlig- og sivil mannarættindi, inniheldur sáttmálin eisini ásetingar um búskaparlig, mentunarlig og sosial rættindi, umframt serlig rættindi til tey, ið bera brek, so sum rættin til atkomu í víðari merking og um javnstøðu.
Sáttmálin bannar øllum formi fyri mismuni vegna brek.
- Sáttmáli sameindu tjóða um rættindi hjá einstaklingum, ið bera brek (467.96 KB)
- Convention on the rights of persons with disabilities (203.06 KB)
- Supplementary report section by MBF (172.75 KB)
- Skuggafrágreiðingin á føroyskum (108.40 KB)
- Viðmerkingar og niðurstøður frá ST nevndini 2014 (548.04 KB)
- Skuggafrágreiðing (36.50 KB)
- Niðurstøðurnar frá hoyringini í Breksáttmálanum (50.89 KB)
- ST sáttmálin á donskum (273.73 KB)


text:
Nýggj verkætlan av bakkastokki
Firouz Gaini luttekur í altjóðari granskingarverkætlan, sum fer av bakkastokki í 2016.
Verkætlanin við heitinum ‘Valuing the past, sustaining the future: Education, knowledge and identity across three generations in coastal communities’, hevur fingið fíggjarjáttan frá FINNUT (Forskning og innovasjon i utdanningssektoren) hjá norska granskingarráðnum. Fimm út av 62 umsóknum fingu játtan.
Anne Trine Kjørhold, professari á Norsk senter for barneforskning á NTNU, er verkætlanarleiðari. Talan er um tvørfakliga komparativa kanning, sum hyggur at dynamiska samspælinum millum útbúgving, lokalsamfelag og arbeiðslív í ‘stranda’ kommunum í Noregi, Kýpros, Írlandi, Australia og Føroyum.
Verkætlanin hyggur at trimum ættarliðum í øllum samfeløgunum - ungdómur, foreldur og ommur/abbar – fyri at lýsa og greina á hvønn hátt vitan/læring verður borin millum ættarliðini. Eisini verður hugt at sambandinum millum formliga útbúgving og lokala óformliga læring. Firouz Gaini umboðar Fróðskaparsetur Føroya í hesi verkætlan.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
6/11/18
Trap á føroyskum
Í morgun lótu BYRTA sítt fyrsta stak- og sjónbandalag í trý ár úr hondum. 'Hennara dansigólv' er eitt gjøgnumført og tíðartýpiskt popp lag við greiðum íblástri úr trap tónleiki. Rútmiski bulurin við kompaktari basstrummu, insisterandi hi-hatti og synkoperaðum rappi frá bæði Guðrið og Silvurdrongi bendir alt á sama bógv: hetta er trap! Á føroyskum.
'Hennara dansigólv' var til umrøðu í Kvørnini seinasta hósdag. Hetta var tað fyrsta, sum føroyski almenningurin hoyrdi til lagið. Hvørki vertur ella ummælarar høvdu tó nakað ítøkiligt at siga um sjangru og stíleyðkenni. "Hetta ljóðar øgiliga soleiðis altjóða" var eitt skoðsmál. "Ljóðar mega modernað, tónleikurin ljóðar ordiliga modernaður" var eitt annað. Slíkar miðalvarpingar eru kortini ov óítøkiligar til at kunna metast sum greiðar perspektiveringar til altjóða tónleikarák. Júst henda fráveran av altjóða perspektivi er ein afturvendandi trupulleiki í føroyskum tónleikaummælum, tí uttan hetta perspektivið fær viðgerðin skjótt dám av dunnuhyli.
Tískil ein stutt innleiðsla í trap tónleik:
"Trap" byrjaði um aldarskiftið (sein-90'ini og fyrst í 00'unum) sum eitt frábrigdi innan amerikanskt suðurstats hipp hopp. Trap ljóðið er m.a. eyðkent av tungum, djúpum, sub-bass stórtrummum úr teirri eyðkendu Roland TR-808 trummumaskinuni, "double time" og "triple-time" hi-hattum, løgum av synthesizarum og kanska mest av øllum av einum myrkum, ófrættakendum og døprum huglagi. Orðið "trap" sipar til støð, har rúsevni vera seld. Nógvir trap rapparar komu upprunaliga úr slíkum umhvørvi.
Við tíðini er trap kortini seyrað inn í meginstreymin og hevur av tí sama gjørt um seg á hittlistunum. Eitt dømi er lagið 'Trap Queen', ið amerikanski rapparin Fetty Wap lat úr hondum í 2015. Lagið gjørdist nr. 2 á amerikanska Billboard Hot 100 listanum.
Í 2016 gjørdist 'Black Beatles' hjá Rae Sremmurd nr. 1 á Billboard Hot 100 listanum:
Í 2017 kom kanska størsta trap/hip hop lagið higartil, nevniliga 'Bodak Yellow' hjá amerikanska rapparanum Cardi B, ið lá tríggjar vikur á nr. 1 á Billboard Hot 100. Cardi B er fimti kvinnuligi rappari í heimssøguni at liggja ovast á hittlistanum.
Seinnu árini hava popp og r'n'b artistar eisini heintað sær íblástur úr trap. Her sæst tað hvussu trap ljóðið spjaðir seg víðari í mentanini og gevur afturljóð í ymsum samanhangum. Hitt kanska størsta navnið, ið hevur innarbeitt trap í sín tónleik, er amerikanska r'n'b sangarinnan Beyoncé. Á plátuni BEYONCÉ (2013) finnur ein trap íblást løg sum 'Drunk in Love', 'Flawless' og '7/11' (og stutt eftir at hesin bloggurin var postaður lótu Beyoncé og Jay-Z úr hondum trap íblásta lagið 'Apeshit' undir heitinum The Carters).
Fyri kortum lat amerikanska sangarinnan, sangskrivarin og sjónleikarin Janelle Monáe sína triðju plátu Dirty Computer (2018) úr hondum. Eisini her finna vit løg við trap íblástri, eitt nú 'Django Jane'.
Mest aktuella dømið um trap íblástur í meginstreyminum anno 2018 er lagið 'This is America' hjá amerikanska rapparanum, sangaranum og sjónleikaranum Childish Gambino/Donald Glover. Lagið skiftir aftur og fram millum tveir stílar, har tann eini ber brá av glaðum vesturafrikanskum tónleiki, meðan hin ber brá av døprum trap tónleiki. Í kontrastunum og skiftunum millum hesar báðar stílarnar manar Childish Gambino fram eina kritiska lýsing av lívinum hjá teimum svørtu í Amerika.
Og so vóru vit aftur í Føroyum í juni 2018, har ein reindyrkað føroysk trap framleiðsla hevur sæð dagsins ljós við BYRTA feat. Silvurdrongur og 'Hennara dansigólv'. Deiliga ósmæðið og tíðartýpiskt við effektivari nýtslu av trap ljóðinum. Sjónbandalagið er ein søga fyri seg. "Larger than life" í Tórshavn by night!
P.S. Tað tók mær 1/2 tíma at seta henda bloggin saman.
(Edit: ein eldri útgáva av blogg postinum segði at 'Hennara dansigólv' var fyrsta føroyska trap framleiðslan. Hetta er kortini ikki heilt rætt. Eitt nú arbeiddu Hulda og framleiðarin Jens L. Thomsen við trap beats á plátuni Huldasound frá 2015, og herfyri komu Longutong við trap lagnum 'Á Toppinum'. Nýggja BYRTA lagið er kortini fyrsta dømi eg veit um, har eitt kent føroyskt navn skrivar seg inn í ein so reindyrkaðan og tíðartýpiskan trap samanhang sum tann, ið er frammi í løtuni).
Subscribe to: Post Comments (Atom)


text:
Nýggj NemID lyklaapp
Nú tørvar tær ikki longur at hava títt lyklakort hjá tær, tá ið tú skal rita inn við NemID. Ístaðin kanst tú taka niður NemID lyklaappina og brúka NemID beinleiðis frá tíni snildfon ella teldli – hetta er eisini møguligt, um tú skal rita inn í Netbankan á tíni teldu.
Hvat er lyklaappin og hvussu virkar hetta?
NemID lyklaappin er eitt eyka amboð til títt NemID lyklakort. Við lyklaappini kann tú góðkenna við at koyra fingurin yvir snildfonina ístaðinfyri at tasta eitt loyniorð inn. Báðir møguleikar eru eins tryggir.
Um tú velur at brúka lyklaappina, fær tú eina umbøn í tína lyklaapp, tá ið tú t.d. skal góðkenna eina gjalding í tínum Netbanka. Fyri at fremja eina gjalding skal tú góðkenna umbønnia við at koyra fingurin yvir snildfonina.
NemID lyklaappin er ókeypis og kann takast niður í App Store ella Google Play.
Fakta um NemID lyklaappina
- NemID lyklaappin er eitt hent eyka amboð til NemID lyklakortið
- Tað er líka trygt at brúka lyklaappina sum lyklakortið til at rita inn við NemID
- Tú kann brúka NemID lyklaappina til alt tað, sum tú brúkar NemID til
- Tú kann knýta somu NemID appina á 3 snildfonir
- Tú skal goyma títt NemID lyklakort, hóast tú brúkar NemID lyklaappina. Tú skalt til dømis brúka lyklakortið til at seta appina í gildi, um tú fær tær eina nýggja fartelefon ella um ongin streymur er á tíni fartelefon


text:
Oddmar á Steig
Foto: Birgir Kruse
Oddmar á Steig er føddur í Sandavági í 1936 og búsitandi í Tórshavn.
Hann hevur læraraútbúgving og hevur starvast sum lærari.
Umframt at hava lagt søvn við ævintýrum til rættis, hevur hann eisini skrivað ein hóp av søgum í Míni jólabók í árunum 1959-1990.
Útgávur:
1959 Ein vetrardagur í Míni jólabók
1960 Állurin í Míni jólabók
1961 Stórkavi í Míni jólabók
Símun í Barnablaðnum nr. 12
1962 Kappróður í Míni jólabók
1963 Á floti í Míni jólabók
1964 Erla lítla, væna, Á fjalli við hornum í míni jólabók
1965 Íslandstúrurin í Míni jólabók
Hanin og haran í Barnablaðnum nr. 6
Dunnuungin í Barnablaðnum nr. 7-8
1966 Sáttmálin mikli 1
Sámal í Míni jólabók
1967 Kettan Linga og rottuungin Rasmus í Míni jólabók
1968 Innilæsti Jógvan í Míni jólabók
1969 Sáttmálin mikli 2
1970 Elsa og sukurskeiðin í Míni jólabók
1971 Sig mær eina søgu 1
Dreymurin í Míni jólabók
1972 Sig mær eina søgu 2
Dýrini við Varðagøtu í Míni jólabók
1973 Brúni og Svarti í Míni jólabók
1975 Jólabønin hjá Peturi í Míni jólabók
1978 Øvundsjúkan í Míni jólabók
1982 Linga, heykur og lítli bólturin í Míni jólabók
1983 Rottan og bønin í Míni jólabók
1984 Sjónin í Míni jólabók
1990 Tá ið Janus og eg tugdu 'mellemskrå' í Míni jólabók


text:
Ingi Samuelsen
28.06.2015 - 20:10
Ítróttur > Ítróttur - Triathlon
Meðan nakrir av monnunum, sum vóru byrjaðir eitt korter áðrenn, komu stetlandi um málstrikuna og máttu fáa serviðgerð frá heilsustarvsfólkum, kom føroyska jarnkvinnan, Karina Ottosen stórsmílandi um málstrikuna við merkinum veittrandi yvir høvdinum.
Einasti føroyski luttakarin í triathlon-kappingini vann ein tryggan og vakran sigur, og harvið gull til Føroyar. Hon var heiðrað av fleiri túsund áskoðarum, sum høvdu leitað sær oman á West Park strandaøkið har kappingin fór fram.
Byrjað var við svimjing, og Karina var nummar fýra, tá komið var upp eftir 1500 metrar í sjónum fyri at setast á súkklurnar og súkkla 40 kilometrar í økinum vestan fyri St. Helier.
Tá komið varð aftur til strandaparkina okkurt um ein tíma seinni, var Karina nógv fyrst av kvinnunum, tá farið var út á 10 kilometra langa renniteinin, sum gekk fyri seg kring lystbátahavnina.
Tað gjørdist ein sigursferð fyri Karinu. Hon varð heppað av nógvu áskoðarunum.